الرقم الدولي لمعياري ديال لكتاب (ردمك) ؤلا نّمرة دّولية لمعيارية د لكتاب (ندمك) (بلونݣلي: International Standard Book Number (ISBN)) هو مُعَرِّف رقمي تجاري ديال لكتوبا مصمم باش يكون وحيد، يعني كل كتاب عندو رقم ديالو بوحدو. الناشرين كيشريو الردمكات من شي فرع ديال لوكالة الدولية ديال الردمك. كل طبعة ولا طريقة نشر مختالفة ديال لكتوبا عندها ردمك ديالها لخاص (ما عدا يلا كان تنشر قبل وعاوتاني دابا رجع). مثلا طبعات كتاب إلكتروني، غلاف بالوراق، غلاف فني ديال نفس الكتاب كل وحدة غادي يكون عندها ردمك ديالها الخاص. الردمكات اللي قبل من 2007 كان فيهم عشرة د نّماري، ؤالردمكات اللي خرجو من بعد 1 يناير 2007 كلهم فيهم تلاتعش رقم. كيفاش كيتحطو الردمكات كتختالف من دولة لدولة ؤكل دولة عندها طريقتها، ؤغالبا هاد الطريقة كتكون مرتابطة بصناعة النشر فالدولة واش صغيرة ولا كبيرة. الصيغة التعريفية اللولة ديال الردمك بانت ف1967، معتامدة على الترقيم المعياري ديال الكتاب (تمك) (Standard Book Numbering (SBN)) اللي كان فيه تسعوت نّماري وبان ف1966. صيغة 10-نماري ديال الردمك طوراتها المنظمة الدولية ديال لمعايير (آيزو) ؤنشراتها ف1970 على أساس معيار دولي "آيزو 2108".